CELEX: 32016R0459
Language: et
Date: 2016-03-18 00:00:00
Title: Komisjoni rakendusmäärus (EL) 2016/459, 18. märts 2016, millega muudetakse määrust (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta (EMPs kohaldatav tekst)

31.3.2016   
            
            
               ET
            
            
               Euroopa Liidu Teataja
            
            
               L 80/14
            
         KOMISJONI RAKENDUSMÄÄRUS (EL) 2016/459,
   18. märts 2016,
   millega muudetakse määrust (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 28. juuni 2007. aasta määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta, (1) eriti selle artikli 33 lõikeid 2 ja 3 ning artikli 38 punkti d,
   ning arvestades järgmist:
   
               (1)
            
            
               Komisjoni määruse (EÜ) nr 1235/2008 (2) III lisas on sätestatud loetelu kolmandatest riikidest, kelle tootmissüsteemid ja mahepõllumajandusliku tootmise kontrollimeetmed on tunnistatud samaväärseks määruses (EÜ) nr 834/2007 sätestatud meetmetega.
            
         
               (2)
            
            
               Vastavalt määruse (EÜ) nr 834/2007 artikli 33 lõikele 2 kohaldatakse praegu Kanada tunnustamist seoses toiduna või söödana kasutatavate töödeldud põllumajandustoodetega, mis sisaldavad Kanadas kasvatatud mahepõllumajanduslikke koostisosi. Kanada on esitanud komisjonile taotluse laiendada tunnustamist toiduna või söödana kasutatavate töödeldud põllumajandustoodetele, mis sisaldavad kolmandatest riikidest imporditud mahepõllumajanduslikke koostisosi ning on sertifitseeritud vastavalt mahepõllumajanduslikke tooteid käsitlevatele Kanada õigusaktidele. Nimetatud taotlusega esitatud teabe ja Kanada järgnevate selgituste läbivaatamisel ning kolmandatest riikidest imporditud mahepõllumajanduslikke koostisosi sisaldavate töödeldud põllumajandustoodete tootmise ja kontrollimeetmete kohapealse kontrollimise tulemusena jõuti järeldusele, et Kanada eeskirjad, millega reguleeritakse kolmandatest riikidest imporditud mahepõllumajanduslikke koostisosi sisaldavate töödeldud põllumajandustoodete tootmist ja kontrollimist, on samaväärsed määruses (EÜ) nr 834/2007 ja komisjoni määruses (EÜ) nr 889/2008 (3) sätestatud eeskirjadega. Järelikult tuleks tunnustada Kanada tootmissüsteemide ja kontrollimeetmete samaväärsust ka toiduna või söödana kasutatavate töödeldud põllumajandustoodete suhtes, mis sisaldavad kolmandatest riikidest imporditud mahepõllumajanduslikke koostisosi, mis on sertifitseeritud Kanada õigusaktide kohaselt.
            
         
               (3)
            
            
               Kanada tunnustamine ei hõlma praegu mahepõllumajanduslikku veini. Kanada on esitanud komisjonile taotluse laiendada Kanada tunnustamist ka mahepõllumajanduslikule veinile, mis on sertifitseeritud vastavalt mahepõllumajanduslikke tooteid käsitlevatele Kanada õigusaktidele. Nimetatud taotlusega esitatud teabe ja Kanada järgnevate selgituste läbivaatamisel jõuti järeldusele, et Kanada eeskirjad, millega reguleeritakse mahepõllumajandusliku veini tootmist ja kontrollimist, on samaväärsed määrustes (EÜ) nr 834/2007 ja (EÜ) nr 889/2008 sätestatud eeskirjadega. Järelikult tuleks tunnustada Kanada tootmissüsteemide ja kontrollimeetmete võrdväärsust ka Kanada õigusaktide kohaselt sertifitseeritud mahepõllumajandusliku veini osas.
            
         
               (4)
            
            
               Määruse (EÜ) nr 1235/2008 IV lisas on esitatud kolmandates riikides samaväärsuse kontrollijatena ja sertifikaatide väljaandjatena tunnustatud kontrolliasutuste ja kontrollorganite loetelu. Kuna Kanada tunnustamist on laiendatud toiduna või söödana kasutatavate töödeldud põllumajandustoodetele, mis sisaldavad kolmandatest riikidest imporditud mahepõllumajanduslikke koostisosi, ja sertifitseeritud mahepõllumajanduslikule veinile, mis on sertifitseeritud Kanada õigusaktide kohaselt, ning kõnealuse määruse III lisas on tehtud vastavad muudatused, tuleks kõnealuse määruse IV lisast välja jätta asjaomased kontrollorganid, keda siiani on tunnustatud imporditud mahepõllumajanduslikke koostisosi sisaldavate, toiduna kasutatavate töödeldud põllumajandussaaduste ja mahepõllumajandusliku veini (D kategooria toode) importimise puhul.
            
         
               (5)
            
            
               Määruse (EÜ) nr 1235/2008 III ja IV lisa tuleks seetõttu vastavalt muuta.
            
         
               (6)
            
            
               Selleks et määruse (EÜ) nr 1235/2008 IV lisas loetletud kontrollorganid, keda Kanada puhul tunnustatakse seoses toiduna kasutatavate töödeldud põllumajandustoodetega, mis sisaldavad imporditud mahepõllumajanduslikke koostisosi, ja seoses mahepõllumajandusliku veiniga, saaksid kohaneda käesoleva määrusega tehtud muudatustega, tuleks määruse (EÜ) nr 1235/2008 IV lisa kohaldada alles mõistliku ajavahemiku möödumisel.
            
         
               (7)
            
            
               Käesoleva määrusega ette nähtud meetmed on kooskõlas mahepõllumajandusliku tootmise regulatiivkomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 1235/2008 muudetakse järgmiselt.
   
               1)
            
            
               III lisa muudetakse vastavalt käesoleva määruse I lisale.
            
         
               2)
            
            
               IV lisa muudetakse vastavalt käesoleva määruse II lisale.
            
         Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   Artikli 1 punkti 2 kohaldatakse alates 7. juulist 2016.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. märts 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 189, 20.7.2007, lk 1.
   
      (2)  Komisjoni 8. detsembri 2008. aasta määrus (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta (ELT L 334, 12.12.2008, lk 25).
   
      (3)  Komisjoni 5. septembri 2008. aasta määrus (EÜ) nr 889/2008, millega kehtestatakse nõukogu määruse (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise kohta) üksikasjalikud rakenduseeskirjad seoses mahepõllumajandusliku tootmise, märgistamise ja kontrolliga (ELT L 250, 18.9.2008, lk 1).
   
      I LISA
      Määruse (EÜ) nr 1235/2008 III lisa muudetakse järgmiselt.
      
                  1)
               
               
                  Kanadat käsitleva kande punkti 1 „Tootekategooriad” rea „töödeldud põllumajandussaadused, mis on ette nähtud toiduna kasutamiseks” joonealune märkus 1 jäetakse välja.
               
            
                  2)
               
               
                  Punkt 2 „Päritolu” asendatakse järgmisega:
                  
                              „2.
                           
                           
                              
                                 Päritolu: A, B ja F kategooria tooted, mis on kasvatatud Kanadas, ning D ja E kategooria tooted, mis on töödeldud Kanadas ja sisaldavad koostisosi, mis on kasvatatud Kanadas või imporditud Kanadasse vastavalt Kanada õigusaktidele.”
                           
                        
            
   
      II LISA
      Määruse (EÜ) nr 1235/2008 IV lisa muudetakse järgmiselt.
      
                  1)
               
               
                  Kande „CCOF Certification Services” punktist 3 kustutatakse Kanadat käsitlev rida.
               
            
                  2)
               
               
                  Kande „Ecocert SA” punktist 3 kustutatakse Kanadat käsitlev rida.
               
            
                  3)
               
               
                  Kande „IMOswiss AG” punktist 3 kustutatakse Kanadat käsitlev rida.
               
            
                  4)
               
               
                  Kande „International Certification Services, Inc.” punktist 3 kustutatakse Kanadat käsitlev rida.
               
            
                  5)
               
               
                  Kande „Letis S.A.” punktist 3 kustutatakse Kanadat käsitlev rida.
               
            
                  6)
               
               
                  Kande „Oregon Tilth” punktist 3 kustutatakse Kanadat käsitlev rida.
               
            
                  7)
               
               
                  Kande „Organic crop improvement association” punktist 3 kustutatakse Kanadat käsitlev rida.
               
            
                  8)
               
               
                  Kande „Quality Assurance International” punktist 3 kustutatakse Kanadat käsitlev rida.